*Príloha č. 1*

**TÉMY**

**NA SPRACOVANIE PROJEKTOV**

V RÁMCI OSOBITNEJ VÝZVY

NA PREDKLADANIE ŽIADOSTÍ O DOTÁCIU NA ROK 2021

**MEDZINÁRODNÉ VZŤAHY A ZAHRANIČNÁ POLITIKA**

**SLOVENSKEJ REPUBLIKY**

**-**

**PRÍPRAVA STREDNODOBEJ STRATÉGIE ZAHRANIČNEJ A EURÓPSKEJ POLITIKY SR**

**MVZP-STREDNODOBÁ STRATÉGIA ZEP/2021**

**Dotačný mechanizmus Medzinárodné vzťahy a zahraničná politika Slovenskej republiky**

**Okruhy tém na spracovanie projektov k Strednodobej stratégii ZEP SR**

|  | **Téma** | **Preferované výstupy projektu** | **Ciele** |
| --- | --- | --- | --- |
| **1.** | **Stredná Európa** | Analýza vzťahov v rámci regiónu **strednej Európy** vymedzenej susedstvom SR a priestorom spolupráce vo formátoch V4, Slavkovského formátu a Iniciatívy Trojmoria **s dôrazom na záujmy SR.** | Zámerom je identifikovať rozhodujúce trendy v regióne v nasledujúcom období v bilaterálnom rozmere vzťahov aj v rastúcej pluralite regionálnych formátov. Cieľom je vyhodnotiť možné výhody a nevýhody SR v týchto procesoch, potenciál diferencovania partnerstiev v regióne a kľúčové príležitosti a hrozby z nich vyplývajúce pre záujmy SR. Analýza by mala taktiež vyhodnotiť efektívnosť jednotlivých nástrojov presadzovania záujmov SR v regióne, resp. navrhnúť opatrenia na ich ďalší rozvoj. |
| **2.**  | **Európa** | Analýza **vzťahov SR s krajinami EÚ, EHP a EFTA** (mimo krajín strednej a východnej Európy) s dôrazom na možnosti spolupráce dopĺňajúce, resp. presahujúce rámec politík EÚ. | Analýza by sa mala sústrediť na priority spolupráce s krajinami EÚ, EHP a EFTA, vrátane UK, definovať kľúčové témy a oblasti spolupráce s nimi s dôraznom na možné nové, inovatívne formy spolupráce. V kontexte plánovaného Národného konventu o budúcnosti Európy očakávame spracovanie odporúčaní k sektorovým politikám EÚ z pohľadu SR, a preto by tieto otázky nemali byť hlavným ťažiskom analýzy. Cieľom analýzy je definovať priestor pre možné oblasti dvojstrannej, alebo viacstrannej spolupráce (vrátane regionálnej dimenzie), ako aj nedostatky a výzvy vyplývajúce pre SR v kontexte širších zahranično-politických, spoločenských, bezpečnostných a ekonomických záujmov SR, ktoré sa rozvíjajú komplementárne, alebo paralelne s pôsobením v rámci politík EÚ. Analýza má identifikovať nové témy a potenciál pre partnerstvá s uvedenými európskymi krajinami. |
| **3.** | **Západný Balkán** | Analýza vzťahov s regiónom **západného Balkánu** s dôrazom na **záujmy SR** a osobitnepolitické a ekonomické **dopady** vstupu krajín západného Balkánu do EÚ**.** | Cieľom je vyhodnotiť prebiehajúce transformačné procesy na západnom Balkáne a európsku perspektívu krajín regiónu z pohľadu ich dôsledkov pre záujmy SR. Súčasťou analýzy by mala byť analýza dopadov (dopadové štúdie) prípadného úspechu, resp. neúspechu integračných snažení krajín západného Balkánu a ďalších zásadných procesov prebiehajúcich v regióne (napr. dialóg Belehrad-Priština) na záujmy SR – z politického, spoločenského, hospodárskeho, či bezpečnostného uhla pohľadu. Analýza by mala zhodnotiť príležitosti a výzvy vyplývajúce z týchto procesov pre SR a identifikovať najefektívnejšie nástroje presadzovania a obhajoby záujmov SR v týchto procesoch.  |
| **4.** | **Východná Európa a Stredná Ázia** | Analýza vzťahov s regiónom **východnej Európy a Strednej Ázie** z pohľadu **záujmov SR** s osobitným dôrazom na súčasný stav a perspektívy vývoja v rámci **Východného partnerstva**  | Analýza by mala vyhodnotiť vývoj v krajinách Východného partnerstva, Ruska a Strednej Ázie z pohľadu záujmov SR. Ide o región, ktorý sa okrem potenciálu pre rozvoj spolupráce v ostatnom období vyznačuje aj značnou mierou nestability a zraniteľnosti. Cieľom analýzy je identifikovať rozhodujúce momenty s potenciálne pozitívnym, resp. negatívnym dopadom pre záujmy SR v rovine bilaterálnej, ako aj v rámci multilaterálnych formátov relevantných z pohľadu SR (obzvlášť potenciálu Východného partnerstva, ako aj možností OBSE v regióne a pod.). Analýza by mala definovať témy, v ktorých by sa SR mala prioritne profilovať z hľadiska svojich záujmov a zároveň identifikovať najefektívnejšie nástroje pôsobenia SR v regióne.  |
| **5.** | **Blízky a stredný východ a severná Afrika** | Analýza vzťahov s regiónom Blízkeho a stredného východu a severnej Afriky **vo väzbe na záujmy SR**, s dôrazom na **ekonomický potenciál** a porovnanie angažovanosti V4 v regióne so SR. | Oblasť MENA, ako región susediaci s EÚ, ponúka príležitosti pre spoluprácu v oblasti obchodno- investičnej, či vedecko-výskumnej. V ostatnom, období sa však vyznačovala aj značnou mierou nestability s priamymi presahmi na záujmy EÚ, a tým aj SR, predovšetkým v oblasti migrácie a bezpečnosti. Cieľom analýzy je vyhodnotiť záujmy SR v komplexnej spleti vzťahov v tomto regióne a jeho subregiónoch. Zámerom je identifikovať najdôležitejšie partnerstvá v regióne pre SR a prioritné oblasti možnej spolupráce, ako aj výzvy vyplývajúce z dynamického vývoja v oblasti a definovať najefektívnejšie nástroje pre obhajobu a presadzovanie záujmov SR, aj s využitím komparatívnej analýzy s krajinami V4. |
| **6.** | **Transatlantické vzťahy** | Analýza **transatlantických vzťahov** vo väzbe na **záujmy SR** s osobitným dôrazom na súčasný stav, perspektívy rozvoja vzťahov a identifikáciu oblastí **spolupráce USA a EÚ.**  | Transatlantické vzťahy majú ústredný význam pre vývoj v euroatlantickom priestore predstavujúcom rozhodujúci geopolitický priestor pre SR. Sformovanie novej administratívy v USA, proces NATO2030 ako aj úsilie EÚ o posilňovanie svojho vlastného globálneho vplyvu prinášajú do týchto vzťahov novú dynamiku s presahmi na záujmy SR. Analýza by mala identifikovať pozitívne aj negatívne trendy v týchto procesoch, nielen v oblasti bezpečnosti, ale aj ďalších kľúčových prierezových témach, ako sú napr. obchod a investície, technológie, veda a výskum, či energetika. Cieľom je definovanie kľúčových záujmov Slovenska, ich prioritizácie a najefektívnejších spôsobov ich zdôvodnenia a obhajoby v bilaterálnej rovine, v rámci NATO, ako aj v rámci EÚ v transatlantickom kontexte.  |
| **7.** | **Ázia a Pacifik** | Analýza vzťahov s regiónom **Ázie** (mimo oblasti Strednej Ázie a oblasti Blízkeho a stredného východu) **a Pacifiku** s dôrazom **na záujmy SR.**  | Priestor Ázie a Pacifiku sa v 21. storočí dostáva do centra globálneho politického aj ekonomického diania. Je zároveň zdrojom mnohých príležitostí, ako aj potenciálnych pnutí v ekonomickej, politickej aj bezpečnostnej rovine. Analýza by, berúc do úvahy politiky EÚ, mala identifikovať základné prvky stratégie vzťahov SR voči regiónu Ázie a Pacifiku, vyhodnotiť záujmy SR v regióne (politické, ekonomické, bezpečnostné, kultúrno-sociálne a sektorálne), identifikovať rozhodujúcich partnerov pre SR a témy (vrátane multilaterálnych), ktoré by mali byť obsahom týchto partnerstiev, ako aj presah kľúčových politík a aktivít ázijsko-pacifických aktérov na záujmy SR.  |
| **8.** | **Subsaharská Afrika** | Analýza vzťahov s regiónom **subsaharskej Afriky** vo väzbe na globálne otázky a **s dôrazom na záujmy SR.**  | Subsaharská Afrika predstavuje región, ktorého význam z pohľadu EÚ rastie. Čoraz väčšia previazanosť globálnych javov, značný potenciál regiónu a rastúci záujem EÚ o spoluprácu s ním, vytvára priestor aj pre širšie zapojenie SR do týchto procesov. Cieľom analýzy je identifikovať v kontexte globálnych javov a procesov (napr. klimatické zmeny, technologická revolúcia, migrácia), ako aj existujúcich stratégií a koncepcií EÚ, prioritné témy a oblasti možnej spolupráce SR v tomto regióne, tak v bilaterálnom, ako aj v EÚ rámci. Analýza by mala tiež zadefinovať hlavné výzvy vyplývajúce pre SR z diania v regióne a najefektívnejšie nástroje pre obhajobu záujmov SR. |
| **9.** | **Latinská Amerika** | Analýza vzťahov s regiónom **Latinskej Ameriky** vo väzbe na globálne otázky s dôrazom na **záujmy SR** | Vplyv a rozsah aktivít SR v Latinskej Amerike je limitovaný. Rastúca previazanosť globálnych javov a rastúci záujem EÚ o tento región však vytvárajú priestor aj pre širšie zapojenie SR do týchto procesov. Cieľom analýzy je identifikovať v kontexte globálnych javov a procesov (klimatické zmeny, technologická revolúcia, transformácia globálneho obchodu) prioritné témy a oblasti možnej spolupráce pre zapojenie sa SR do aktivít v tomto regióne tak v bilaterálnom, ako aj EÚ rámci a osobitne zohľadniť príležitosti a reálne dopady finalizovaných dohôd EÚ-Mercosur, EÚ-Mexiko, EÚ-Čile. Analýza by mala zadefinovať reálne možnosti a očakávania SR a disponibilné nástroje na dosiahnutie záujmov SR v regióne. |
| **10.** | **Multilateralizmus, globálne partnerstvá a globálne otázky** | Analýza hlavných trendov v oblasti **multilateralizmu a globálneho vývoja** s **dôrazom na záujmy SR.** | Analýza by mala identifikovať očakávaný vývoj v oblasti multilaterálnych vzťahov a definovať kľúčové záujmy SR. Východiskom analýzy by mala byť aj identifikácia tém, ktoré budú určovať dynamiku globálneho vývoja v nasledujúcom období a v ich rámci určiť tie, ktoré budú mať rozhodujúci vplyv na záujmy SR. Zároveň by mala určiť najefektívnejšie nástroje a hlavných globálnych partnerov pri presadzovaní záujmov SR v rozhodujúcich multilaterálnych formátoch.  |